Kvindelige cyklister kan formentlig cykle mere roligt på stisystemerne i Aalborg Øst i fremtiden. Fredag formiddag har Nordjyllands Politi nemlig anholdt en mand, som menes at stå bag de mange blufærdighedskrænkelser, der er blevet anmeldt i den seneste måned. Der er tale om en 24-årig mand, som har bopæl i Grønland. Manden blev anholdt fredag formiddag klokken 10.08. - Manden bliver afhørt fredag, og derefter bliver han løsladt, men han bliver sigtet for de mange blufærdighedskrænkelser, siger vagtchef Bent Højgaard fra Nordjyllands Politi. Politiet har fundet den cykel, som manden menes at have kørt på. Torsdag havde 22 cyklende kvinder anmeldt manden for at være cyklet op på siden af dem og for at have taget dem på bagdelen. I nogle tilfælde har manden også befølt kvinderne på brysterne. - Nu regner vi bestemt med, at der ikke kommer flere anmeldelser, siger Bent Højgaard.

Referat:
Nordjyllands Politi har fredag formiddag anholdt en mand, som formodes at stå bag de mange blufærdighedskrænkelser på stisystemer i Aalborg Øst.